हम कहें कि अमुक आदमी मेरा मित्र है। अमुक आदमी मेरा दुश्मन है। लेकिन इसी बात को यदि व्यापक फलक देकर कहें तो, मनुष्य स्वयं ही अपना बंधु है, स्वयं ही अपना शत्रु है, स्वयं ही अपने कार्य और अकर्म का साक्षी है। हम चाहते हैं कि सभी जगहों पर हमारा सम्मान हो। परन्तु सोचना यह चाहिए कि लोग हमें चाहें, इसके लिए हम क्या करते हैं ? कहने का तात्पर्य यह है कि हम घर-परिवार और समाज में ऐसे काम करें कि लोग -स्वतः ही हमें सम्मान की दृष्टि से देखें। हमें इस बात का ध्यान रखना चाहिए कि समस्त सम्बन्ध तथा पदार्थ क्षणिक है, केवल अपना कर्म ही शेष रहता है। अतः जो कर्म छोडता है, वह गिरता है। कर्म करते हुए भी जो उसका फल छोड़ता है, वह आगे बढ़ता है। जीवन में हमेशा सकारात्मक एवं सहयोगात्मक सोच रखें। यदि आप प्रत्येक कार्य पूर्ण निष्ठा व लगन से करते हैं तो आपको कभी पछताना नहीं पड़ेगा। आप अच्छे कर्म करें और सोचें कि आज का दिन फिर कभी नहीं आएगा।